Številka: 093-2/2019/102

Datum: 15. 10. 2020

Zadeva: Zapisnik 2. seje Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij

**Kraj in čas seje:** seja je potekala v veliki sejni dvorani Generalnega sekretariata Vlade RS na Gregorčičevi 27 v Ljubljani (1. nadstropje), dne 1. oktobra 2020 od 9.30 do 11.00 ure.

**Prisotni:** Barbka Meško (Kabinet predsednika Vlade RS, v nadaljnjem besedilu: KPV), Mateja Ušlakar (Ministrstvo za delo, družino, socialne zadeve in enake možnosti, v nadaljnjem besedilu: MDDSZ), Metka Šošterič (Ministrstvo za kulturo, v nadaljnjem besedilu: MK), Dolores Kores (Ministrstvo za izobraževanje, znanost in šport, v nadaljnjem besedilu: MIZŠ), Andreja Ferlin Lubi (Ministrstvo za obrambo, v nadaljnjem besedilu: MORS), Robert Rožac (Ministrstvo za okolje in prostor, v nadaljnjem besedilu: MOP), Vesna Stradar (Ministrstvo za kmetijstvo, gozdarstvo in prehrano, v nadaljnjem besedilu: MKGP), Pina Stepan (Ministrstvo za notranje zadeve, v nadaljnjem besedilu: MNZ), Erika Lenčič Stojanovič (Ministrstvo za javno upravo, v nadaljnjem besedilu: MJU), Matej Planko (predstavnik nevladnih organizacij, v nadaljnjem besedilu: NVO), Tina Divjak (NVO), Ema Verbnik (NVO), Igor Miljavec (NVO), Bojan Golčar (NVO), Janoš Kern (NVO), Tereza Novak (predstavnica prostovoljskih organizacij, v nadaljnjem besedilu: PO), Jasna Martinjak (PO) in Tilen Lah (PO).

**Odsotni:** Damijan Jagodic (Ministrstvo za zdravje, v nadaljnjem besedilu: MZ), Breda Krašna (NVO).

**Ostali prisotni:**  Boštjan Koritnik (MJU), Nejc Šporin (MJU), Urška Kavčič (MJU), Mojca Žerovec (MJU).

**Predlagan dnevni red:**

1. Pozdrav ministra za javno upravo
2. Potrditev zapisnika 1. seje
3. Seznanitev z odstopom članice Simone Stegne
4. Poročilo o izvajanju Strategije NVO po posameznih resorjih (resorji)
5. Rezultati financiranja in strateške prioritete Sklada za NVO (MJU)
6. Razno

Prejeta gradiva:

* Ad2: Predlog zapisnika 1. seje sveta
* Ad2: Sprejet poslovnik
* Ad4: Poročilo o izvajanju strategije do 31.12.2019 in predvideni razpisi v letu 2020 (dva lista)
* Ad4: Skupno poročilo o prostovoljstvu v Republiki Sloveniji za leto 2019
* Ad5: Analiza ukrepa za profesionalizacijo in razvoj nevladnih organizacij

**Ad 1. POZDRAV MINISTRA ZA JAVNO UPRAVO**

Minister za javno upravo Boštjan Koritnik je nagovoril člane sveta. Poudaril je, da so NVO pomemben in odločilen partner pri izvajanju Strategije razvoja NVO in prostovoljstva, imajo vpogled v zmožnosti in potrebe NVO, ministrstva pa morajo vedeti, kako naj NVO najbolj učinkovito vključijo v izvajanje javnih politik. Pri sodelovanju države in NVO-jev imamo številne dobre izkušnje. Danes se soočamo z novimi izzivi (COVID-19, dolgoživa družba, podnebne spremembe, kibernetske grožnje, globalne neenakosti, revščina), za njihovo uspešno reševanje potrebujemo sodelovanje vseh deležnikov, saj imamo skupen cilj povečati blaginjo v Sloveniji.

Med epidemijo so bile v vse ukrepe intervencijske zakonodaje vključene tudi nevladne in prostovoljske organizacije. Iz Sklada za NVO se je tudi v letošnjem letu izvedel poziv za financiranje lastne udeležbe pri evropskih projektih, nadaljujemo s sofinanciranjem podpornega okolja in profesionalizacije v NVO in prostovoljskih organizacijah. Trenutno je v pripravi javni razpis, ki bo namenjen identifikaciji in razvoju dobrih praks v notranji organizaciji in upravljanju NVO, ki se lahko širijo horizontalno. Iskali bomo inovativne, trajne modele, ki bodo široko uporabni in prenosljivi tudi na druge subjekte. Pri tem smo odprti tudi za predloge NVO, saj vedo kakšne so potrebe in kje bi sredstva najbolje dosegla svoj namen.

Minister je napovedal še obisk Vlade na Koroškem v prihodnjem tednu, ko se bo srečal tudi s predstavniki regionalnega stičišča nevladnih organizacij KOROCIV.

Tina Divjak, NVO se je ministru zahvalila za prizadevanja tekom pandemije in poudarila, da je Slovenija ena izmed redkih držav v regiji, ki izenačuje NVO sektor z zasebnim glede nadomestil.

**Po ugotovitvi sklepčnosti je svet pričel z delom.** Na seji je bilo prisotnih 18 članov sveta oziroma njihovih namestnikov. Najprej je svet odločal o dnevnem redu. Predlogov za dopolnitev oz, spremembo dnevnega reda ni bilo.

**SKLEP št. 1:**

Svet sprejme predlagan dnevni red.

**Ad 2. POTRDITEV ZAPISNIKA 1. SEJE**

Zapisnik prejšnje seje je bil poslan vsem članom in namestnikom. Andreja Ferlin Lubi (MORS) je opozorila, da njihov popravek, posredovan v roku, ni bil upoštevan v zapisniku 1. seje. Zapisnik bo ustrezno dopolnjen.

**SKLEP št. 2:**

Svet je potrdil zapisnik 1. redne seje, z vključenim popravkom, ki je bil posredovan s strani MORS.[[1]](#footnote-1)

**Ad 3. SEZNANITEV Z ODSTOPOM ČLANICE SIMONE STEGNE**

Predsednik sveta je prisotne seznanil, da je Simona Stegne, predstavnica prostovoljskih organizacij, podala odstopno izjavo kot članica sveta. Ministrstvo za javno upravo je Slovensko filantropijo, kot mrežo za prostovoljstvo pozvalo, da izvede postopek za izbor novega člana/-ice. Postopek je v teku.

**SKLEP št. 3:**

Svet se je seznanil z odstopom članice Simone Stegne, predstavnice prostovoljskih organizacij.

**Ad 4. POROČILO O IZVAJANJU STRATEGIJE RAZVOJA NVO IN PROSTOVOLJSTVA**

Erika Lenčič Stojanovič (MJU) je predstavila izvajanje strategije v obdobju 2018-2019. Poročilo o izvajanju strategije v katerem so podrobno predstavljeni ukrepi, ki jih je izvedel MJU, ter predstavitev, sta prilogi zapisniku. Na kratko je predstavila tudi Skupno poročilo o prostovoljstvu v Republiki Sloveniji za leto 2019.

Dolores Kores (MIZŠ) je predstavila tri segmente, ki jih pokrivajo na ministrstvu (šport, izobraževanje odraslih, mladinske organizacije). Predstavila je sofinanciranje v okviru letnega programa športa, Javni razpis za sofinanciranje programov in dejavnosti izobraževanja odraslih v letu 2020 in Javni poziv za sofinanciranje programov mladinskega dela v letih 2020 in 2021. Urad za mladino intenzivno sodeluje z mladinskimi NVO in jim je nudil tudi podporo med korona krizo.

Robert Rožac (MOP) bo poročilo predstavil na naslednji seji.

Andreja Ferlin Lubi (MORS) pokriva dve področji, obrambno področje in področje varstva pred naravnimi in drugimi nesrečami. Detajlno poročilo so posredovali v januarju in je v gradivu za sejo (Ad4: Poročilo o izvajanju strategije do 31.12.2019 in predvideni razpisi v letu 2020).

Pina Stepan (MNZ) je povedala, da sta MNZ in Policija v letu 2020 izvedla ali namerava izvesti štiri projekte na področju migracij (glej Ad4; Poročilo o izvajanju strategije do 31.12.2019 in predvideni razpisi v letu 2020). Čakajo na sprejetje pravnih podlag, da nekatere razpise lahko začnejo. Na nacionalni ravni se spreminjata Zakon o tujcih in Zakon o mednarodni zaščiti, na EU ravni še ni podlag za naslednjo finančno perspektivo in ne vedo, koliko denarja bo na voljo za migracije. Vsi razpisi se financirajo iz evropskih skladov – Sklad za Azil, migracije in integracijo (AMIF).

Vesna Stradar (MKGP) kot so napovedali v poročilu so objavili tri javne razpise (konec februarja) – namenjeni so sofinanciranju strokovnih prireditev, strokovnih in jubilejnih dogodkov in delovanju nepridobitnih združenj. Skupna vrednost razpisov je bila 355 tisoč evrov. Kot novost so uvedli dodatne točke za NVO, ki so vpisane v vpisnik prostovoljskih organizacij.

Metka Šošterič (MK): Javna agencija za knjigo RS je imela v najavi iz januarja predvidenih 10 razpisov na za programe in projekte na naslednjih področjih: knjige, literature, revij, založništva, prevajanja, bralne kulture, mednarodnega sodelovanja. Vsi razpisi so bili izvedeni, razen dveh, ki sta v fazi odločanja (mednarodno sodelovanje, elektronsko založništvo). Odločitev bo sprejeta v kratkem, ker so čakali na rebalans proračuna.

Na Ministrstvu za kulturo so od desetih najavljenih razpisov v letu 2020 zaključenih trije. Razpis za izbor kulturnih projektov na področju vizualnih umetnosti,  glasbenih umetnosti, uprizoritvenih umetnosti, intermedijskih umetnosti in vizualnih umetnosti so v fazi odločanja, odločbe bodo po sprejetem rebalansu. Enako velja za razpis namenjen pripadnikom nemško govoreče etnične skupnosti v RS Zaključili so večji razpis iz za izbor operacij spodbujanja kreativnih in kulturnih industrij za leto 2020 in 2021 iz evropskih sredstev. En razpis iz ESS sredstev je v potrjevanju, javni poziv na področju kulturne dediščine, arhivske dejavnosti in knjižnične dejavnosti, za sofinanciranje programov v letih 2021 in 2022 bo predvidoma objavljen novembra.

Javni sklad za kulturne dejavnosti pokriva financiranje ljubiteljske kulturne dejavnosti in razpisuje sredstva za društva in manjšinske etnične skupnosti, oba razpisa sta v zaključni fazi odločanja.

Mateja Ušlakar (MDDSZ) je povedala, da na MDDSZ sodelovanje z NVO redno poteka. Objavljeni so razpisi na področju socialnega varstva, invalidskega varstva, družine in enakih možnosti. Na področju socialnega varstva so NVO vključene v večletno financiranje varstvenih programov. Omenila je tri razpise za letošnje leto: razpis za sofinanciranje socialno-varstvenih programov za leto 2020 v vrednosti 15 mio evrov; v februarju 2020 je bil objavljen razpis za sofinanciranje projektov s področja enakosti žensk in moških z namenom odprave spolnih stereotipov v vrednosti 50.000 evrov. V pripravi je javni razpis za sofinanciranje programov na področju vojnih invalidov in žrtev vojnega nasilja, ki bo v vrednosti 250.000 evrov za leto 2021 in 2022. Trije razpisi v letošnjem letu. Razpis v vrednosti 15 mio evrov. JR za sofinanciranje enakosti žensk in moških. V pripravi JR za vojne invalide in žrtve vojnega nasilja 250.000 eur.

Tina Divjak (NVO) je vprašala, kaj sprejeti rebalans pomeni za področje nevladnih organizacij in prosila za kratek odziv resorjev:

* Erika Lenčič Stojanovič - MJU: ni sprememb;
* Dolores Kores - MIZŠ: ni sprememb;
* Andreja Ferlin Lubi - MORS: niso seznanjeni, da bi prišlo do kakšnih sprememb;
* Pina Stepan - MNZ: ni sprememb, lastna sredstva bodo zagotovljena;
* Vesna Stradar - MKGP: ni sprememb;
* Metka Šošterič - MK: končna odločitev bo sprejeta po rebalansu, ni še določeno koliko bo namenjeno posameznemu razpisu;
* Mateja Ušlakar - MDDSZ: z informacijo trenutno ne razpolagajo, lahko sporočijo naknadno.

**SKLEP št. 4:**

Svet se je seznanil s poročili resorjev o izvajanju Strategije razvoja NVO in prostovoljstva do leta 2023.

**Ad 5. REZULTATI FINANCIRANJA IN STRATEŠKE PRIORITETE SKLADA ZA NVO**

Erika Lenčič Stojanovič (MJU) je na kratko predstavila strokovni članek, ki je evalviral prvi razpis za profesionalizacijo v letu 2018, ki sicer ni bil iz Sklada za NVO (v nadaljnjem besedilu: sklad), vendar zelo podoben aktualnemu razpisu iz sklada. V sklopu A – NVO je bilo financiranih 80 delovnih mest in v sklopu B – prostovoljske organizacije 20 delovnih mest za koordinatorje in mentorje prostovoljcev. Od sofinanciranih 100 zaposlitev se jih je ohranilo 69, samih delovnih mest pa se je ohranilo 55: največ koordinatorjev in režijskih delovnih mest, najmanj pa je bilo ohranjenih delovnih mest mentorjev prostovoljcem. Glede na način pridobitve kadra je bilo največ prezaposlitev znotraj organizacije. Z javnim pozivom za sofinanciranje lastne udeležbe pri EU projektih se želi počrpati čim več sredstev iz EU. Organizacije lahko zaprosijo za največ 90 % lastne udeležbe. Glede na področja prednjači kultura, sledijo človekove pravice, okolje, migracije, šport. Poudarila je, da ukrep organizacijam omogoča lažjo oddajo prijav na EU razpise, ker vedo, da jim bo šla tudi država nasproti.

Podrobna predstavitev evalvacije javnega razpisa za profesionalizacijo 2018 in javnega poziva za sofinanciranje 2019 (PPS) je priloga zapisniku.

Erika Lenčič Stojanovič (MJU) je kot uvod v razpravo o strateških prioritetah Sklada za NVO dodala, da bi s tem denarjem v soglasju z resorji lahko financirali razvoj inovativnih modelov za izzive, s katerimi je soočena družba. Imamo v mislih konzorcije in dvostopenjske projektne prijave, glede na to, kar resorji ocenjujejo kot potrebno.

Tereza Novak (PO) je predlagala, da svet ministrstva spodbudi, da implementirajo Strategijo razvoja NVO in prostovoljstva. Predlagala je še razmislek glede velikih časovnih zamikov objave posameznih razpisov. Novi razpisi za uveljavljene programe in projekte zamujajo, zato je težko ohranjati nivo kakovostnega dela in kader. Tina Divjak (NVO) je dodala, da gre za vladno strategijo, zato je njeno izvrševanje samoumevno. Strategija traja do leta 2023, zato bi bila smiselna evalvacija naslednje leto. Takrat bi tudi imeli informacijo kje so šibke točke, zato bi pogovor o konkretnem izvajanju strategije prestavili za pol leta.

Erika Lenčič Stojanovič (MJU) je povedala, da je MJU po dveh letih dolžan narediti evalvacijo in poročati vladi.

Matej Planko (NVO) je pohvalil prizadevanja in razpise, ki izhajajo iz samega sklada. Predlagal je, da se uvede nov sklop ali preko meril ovrednoti, da bi nacionalne organizacije na različnih področjih lahko krepile svoje članske organizacije. S tem bo dosežen večji multiplikativni učinek, tudi po regijah.

Posebnega sklepa svet v tej točki ni sprejel.

**Ad 6. RAZNO**

Janoš Kern (NVO) je opozoril na področje kulture, ki ga je korona kriza najbolj prizadela. Glede tega bi morali nekaj narediti, ker tudi tržno naravnani programi zaradi zmanjšanja števila obiskovalcev ne morejo preživeti. Najbolj je prizadet nevladnih sektor, neodvisni producenti. Predlagal je, da naj svet naslovi pobudo na MK in vlado za zagotovitev dodatnih sredstev.

Tina Divjak (NVO) je replicirala, da je svet pristojen za vse NVO. Če se želi področje NVO razviti, se moramo pogovarjati o NVO sektorju kot celoti in se ne moremo spuščati v posamezna vsebinska področja. Smiselno je nasloviti pobudo na vsa ministrstva, da obdržijo sredstva na isti ravni kot so bila pretekli dve leti. Poleg tega je pomembno tudi sodelovanje z NVO, civilni dialog. Sodelovanje se zmanjšuje, na primer MK trenutno nima dialoške skupine za sodelovanje z NVO, nekatera ministrstva so razpustila svoje posvetovalne svete ali so v njem samo predstavniki ministrstev (MNZ). SVRK je v preteklosti, skladno z načelom partnerstva, imel v širši delovni skupini za programiranje naslednje perspektive vključene predstavnike NVO, sindikatov, gospodarstvenikov, sedaj so v njej samo predstavniki resorjev. V odbor za spremljanje kohezijske politike so preko spremembe uredbe o sestavi odbora za spremljanje izključili predstavnika nevladnih organizacij in imenovali predstavnika ene NVO, da imajo pokrito načelo partnerstva. Veliko je indicev, da se prostor zapira, informacij ni – sklep bi razširila v smislu, da svet spodbuja ministrstva, da ohranijo ne samo sredstva na isti ravni temveč tudi kanale sodelovanja, ki imajo svoj namen.

**SKLEP št. 5:**

Svet Vlade Republike Slovenije za spodbujanje razvoja prostovoljstva, prostovoljskih in nevladnih organizacij spodbuja vsa resorna ministrstva, še posebej pa tista, ki bodo z rebalansom proračuna 2020 in 2021 prejela manj sredstev od prvotno načrtovanih, da glede na velik doprinos, ki ga imajo nevladne organizacije k slovenski družbi, sredstev za nevladne organizacije ne krčijo. Svet prav tako apelira na ministrstva, naj ne znižujejo standardov in mehanizmov sodelovanja z nevladnimi organizacijami (posvetovalni sveti, delovne skupine ipd.).

Zapisala:

Mojca Žerovec (MJU)

Prilogi:

* Potrjen zapisnik 1. seje sveta, z dne 22. 11. 2019
* Predstavitev izvajanja Strategije razvoja NVO in prostovoljstva (MJU)
1. Barbka Meško (KPV) za potrditev zapisnika ni glasovala, ker ni bila prisotna na 1. seji. [↑](#footnote-ref-1)